ጠቅላይ ሚኒስትሩ 47ኛው የዓለም የኢኮኖሚ ፎረም ስብሰባ ለመካፈል ተጓዙ
የኢፌዲሪ ጠቅላይ ሚኒስትር ኃይለማሪያም ደሳለኝ  47ኛው የዓለም የኢኮኖሚ ፎረም ዓመታዊ ስብሰባ ለመካፈል  ወደ ስዊዘርላንድ አመሩ ።ጠቅላይ ሚኒስትር ኃይለማርያም ደሳለኝ ዛሬ የተጓዙት ነገ በስዊዘርላንድ ዳቮስ ከተማ በሚጀመረው ፎረሙ "ፈጣን ምላሽና የአመራር ኃላፊነት" በሚል መሪ ሃሳብ ለመካፈል መሆኑን ነው የተመለከተው   ።
ዓለምን በቀጥታም ይሁን በተዘዋዋሪ የሚመሩ ታላላቅ ሰዎች በሚታደሙበት በዚህ መድረክ አገራዊ የኢንቨስትመንት ዕድሎችን በማስተዋወቅ ተጠቃሚነቷን ማሳደግ ደግሞ ወደዚያው ያቀናው የኢትዮጵያ መንግሥት ልዑክ ተልዕኮ ነው።
ዘንድሮ የፎረሙ የመነገጋሪያ አጀንዳ ከሆኑት መካከል የዲጂታል ኢኮኖሚን መፃኢ ዕድል መወሰን በዋናነት ተጠቃሽ ነው።
በተለይ የኢንዱስትሪዎች ዲጂታል መዋቅራዊ ሽግግር፣ የሳይበር ሴኩሪቲና መተማመንን መሰረት ያደረገ አጋርነት ፎረሙ በትኩረት እንደሚመክርባቸው ነው የሚጠበቀው።
የዓለም የኢኮኖሚ ፎረም መሪዎች ዓለም አቀፋዊ፣ ቀጣናዊና ኢንዱስትሪያዊ አጀንዳዎችን በዓመቱ መጀመሪያ ተገናኝተው በጋራ መልክ የሚያሲዙበት ነው።ፎረሙ በዓለም አቀፍ ደረጃ በሚሰጠው የላቀ ስፍራና በሚያስገኛቸው ስኬቶች ሳቢያ ተሳታፊዎች በየዓመቱ ለመታደም የሚጓጉለትም ነው የተባለው ።የአገራት መሪዎች፣ እውቅ የንግድ ሰዎች፣ ምሁራን፣ የዓለም አቀፍ ድርጅቶችና የሲቪክ ማህበራት አመራሮችን ጨምሮ ከ2 ሺህ 500 በላይ ታዳሚዎች እንደሚገኙ ይጠበቃል።
በጉባዔው እንደሚሳተፉ ከሚጠበቁት መሪዎች መካከልም የቻይናው ፕሬዝዳንት ዢ ጂንፒንግ ስዊዘርላንድ ገብተዋል።
ኢትዮጵያ የዓለም የኢኮኖሚ ፎረምን "የአፍሪካን መዋቅራዊ ሽግግር መልክ ማስያዝ" በሚል መሪ ሃሳብ እንደ አውሮፓውያን አቆጣጠር በ2012 በአዲስ አበባ ማስተናገዷ የሚታወስ ነው-(ኢ ዜ አ)።